**DIPLOMADÍJ**

**Kardos Bálint Ferenc**

„A **Grófi tengely** és környezetének rehabilitációja Újpesten”

Szent István Egyetem, Tájépítészeti és Településtervezési Kar, Településépítészeti Tanszék

A településtervező a modern kor időutazója. Produktuma nemcsak a feltehetően bekövetkező jövő egyik lehetséges víziója, hanem a jelenegyféle kivetülése és a múlt folytatása. Biztos lehet azonban benne, hogy nem az fog megvalósulni. Az időutazó azonban nem adhatja fel, mert a maga létét kérdőjelezné meg, ha ezt beismerné.

A diplomamunka téma- és helyszínválasztása összetett probléma felismerést és megoldási javaslatot kívánt meg a tervezőtől. Rendkívüli részletes és szerteágazó vizsgálatokra alapozott, értékes javaslatokat megfogalmazó a településtervezés teljes folyamatát felölelő diplomamunka készült, minta értékű minőséget adóan mind a feldolgozásában mind a szakmai tartalmában.

Ahhoz, hogy jövőt tudjon alkotni, elengedhetetlen a múlt és a jelen ismerete, ráadásul nem csak a fizikai létben megtestesülő település egykori és mai alkotóelemeit kell megismerni, hanem az azt létrehozó egykori és mai társadalom gazdasági, szociális és mentális állapotát, hogy létre tudja hozni a saját, azaz jó esetben az ott élő közösség sajátos jövőképét.

Az újpesti Grófi tengely a XIX. század elejétől átvezet a XXI. századba, valóban összeköti az egykor volt múltat a jövő ígéretével és az új generációknak adhatna biztató életteret.